‘ธปท.’ฟันธงสินเชื่อปีหน้าเพิ่มขึ้น4%
ธปท.คาดการณ์แนวโน้มสินเชื่อปีหน้าโตไม่ต่ำ 4% ตามการฟื้นตัวของเศรษฐกิจ
13 พ.ย. 2558

ธปท.คาดการณ์แนวโน้มสินเชื่อปีหน้าโตไม่ต่ำ 4% ตามการฟื้นตัวของเศรษฐกิจ
นายดอน นาครทรรพ ผู้อำนวยการอาวุโส ฝ่ายกลยุทธ์สถาบันการเงิน ธนาคารแห่งประเทศไทย (ธปท.) เปิดเผยว่า แนวโน้มสินเชื่อปีหน้าน่าจะดีกว่าปีนี้ ทั้งจากมาตรการสินเชื่อดอกเบี้ยผ่อนปรน (ซอฟต์โลน) ภาครัฐที่เข้ามาช่วยส่งเสริมการให้กู้กลุ่มเอสเอ็มอีและกลุ่มคนมีรายได้น้อย บวกกับแนวโน้มเศรษฐกิจปีหน้าก็ดีขึ้น การขยายตัวของสินเชื่อปีหน้าน่าจะโตได้มากกว่า 4%
สำหรับสินเชื่อในปีนี้ ภาวะเศรษฐกิจที่ขยายตัวอย่างช้าๆ ตามการบริโภคและการลงทุนที่ดีขึ้นเล็กน้อย ส่งผลให้สินเชื่อโดยรวมของระบบธนาคารพาณิชย์มียอดคงค้าง 11.5 ล้านล้านบาท ขยายตัว 5.3% เมื่อเทียบกับระยะเดียวกันของปีก่อน สูงขึ้นจากไตรมาสก่อนหน้าที่ 11.4 ล้านล้านบาท ขยายตัว 4.6% แบ่งเป็นสินเชื่อธุรกิจขนาดใหญ่ 3.5 ล้านล้านบาท หรือโต 3.7% จากไตรมาสก่อน 3.4 ล้านล้านบาท เพิ่มขึ้น 0.7%
สินเชื่อเอสเอ็มอี 4.4 ล้านล้านบาท ขยายตัว 4.9% จากไตรมาสก่อน 4.39 ล้านล้านบาท ขยายตัว 5.2% และสินเชื่ออุปโภคบริโภค 3.6 ล้านล้านบาท หรือโต 7.5% จากไตรมาสก่อน 3.5 ล้านล้านบาท หรือโต 7.8%
นายดอน กล่าวว่า ระบบธนาคารพาณิชย์ในไตรมาส 3 ปีนี้ มีกำไรสุทธิ 5.01 หมื่นล้านบาท ลดลงจากระยะเดียวกันของปีก่อน 7% และลดลงจากไตรมาสก่อนหน้าที่ 5.3 หมื่นล้านบาท เป็นผลจากต้องกันสำรองหนี้มากขึ้นจากปัญหาหนี้ที่ไม่ก่อให้เกิดรายได้ที่เพิ่มขึ้น บวกกับในไตรมาสนี้ลูกหนี้รายใหญ่ของกลุ่มบริษัท สหวิริยาสตีลอินดัสตรี (SSI) มีปัญหาทำให้ต้องกันสำรองเพิ่ม
ทั้งนี้ กรณีหนี้ SSI ธนาคารพาณิชย์ได้กันสำรองไว้สูงพอสมควรอยู่แล้ว จากปกติที่ต้องกันสำรองหนี้ 2% ของมูลหนี้ แต่ ธปท.เห็นสัญญาณหนี้ก้อนนี้มาพอสมควรเลยสั่งให้กันสำรองในปริมาณที่มากกว่าปกติ แต่ไม่ถึง 100% ยกเว้นถ้าเป็นเอ็นพีแอลแล้วต้องกัน 100% ซึ่งเป็นการกันสำรองสูงสุดนับตั้งแต่ปี 2554
“แบงก์มีกำไรลดลงจากค่าใช้จ่ายการตั้งสำรองที่เพิ่มขึ้นมาก เพื่อรองรับหนี้เสียที่เพิ่มขึ้น แต่กำไรยังอยู่ในเกณฑ์ดี รายได้จากดอกเบี้ยหดตัว 1.1% ส่วนรายได้ที่ไม่ใช่ดอกเบี้ยเพิ่มขึ้น จากเงินปันผลและการขายเงินลงทุน ระบบแบงก์มีเงินกองทุน 2.2 ล้านล้านบาท หรือ 17.3%” นายดอน กล่าว